S-64/2017

Mál þetta, sem þingfest var og dómtekið fimmtudaginn 11. maí sl., er höfðað með ákæru lögreglustjórans á Suðurlandi þann 27. mars sl., á hendur A-kk-þgf Á-kk-þgf B-kk-þgf, til heimilis að Rauðavaði 13, Reykjavík,

„fyrir umferðarlagabrot

með því að hafa, að morgni föstudagsins 10. febrúar 2017 ekið bifreiðinni [...] sviptur ökurétti ævilangt norður Þorlákshafnarveg í Ölfusi, óhæfur til að stjórna bifreiðinni örugglega vegna áhrifa amfetamíns, metýlfenídats og tetrahýdrókannabínólsýru.

Teljast brot ákærða varða við 1. mgr. 48. gr. og 1. mgr., sbr. 2. mgr. 45. gr. a. umferðarlaga nr. 50, 1987, sbr. 1. mgr. 100. gr. nefndra umferðarlaga.

Þess er krafist að ákærði verði dæmdur til refsingar og greiðslu alls sakarkostnaðar og til að sæta sviptingu ökuréttar samkvæmt 101. og 102. gr. umferðarlaga nr. 50, 1987 með áorðnum breytingum.“

Ákærði mætti við þingfestingu málsins, ásamt S-kk-þgf K-kk-þgf K-kk-þgf hrl., sem skipaður var verjandi ákærða að hans ósk. Ákærði viðurkenndi skýlaust að hafa gerst sekur um þá háttsemi sem honum er gefin að sök í ákæru. Með vísan til skýlausrar játningar ákærða og þar sem dómari taldi ekki ástæðu til að draga í efa að játning hans væri sannleikanum samkvæm var farið með málið í samræmi við ákvæði 1. mgr. 164. gr. laga nr. 88/2008 um meðferð sakamála, eftir að aðilum hafði verið gefinn kostur á að tjá sig um lagaatriði og ákvörðun viðurlaga.

Í matsgerð frá rannsóknastofu Háskóla Íslands í lyfja- og eiturefnafræði, sem liggur frammi meðal rannsóknargagna lögreglu, kemur fram að amfetamín, metýlfenídat og tetrahýdrókannabínólsýra hafi fundist í þvagi ákærða. Þá hafi í blóði hans mælst metýlfenídat 45 ng/ml, en önnur framangreind efni hafi ekki verið í mælanlegu magni í blóði hans. Um málavexti að öðru leyti vísast til ákæruskjals. Sannað er að ákærði hefur gerst sekur um þá háttsemi sem honum er gefin að sök í ákæru og þar þykir rétt færð til refsiákvæða. Ákærði hefur með háttsemi sinni unnið sér til refsingar.

Samkvæmt framlögðu sakavottorði á ákærði þó nokkurn sakaferil að baki, sem nær allt aftur til ársins 1998. Þann 19. október 2004 var ákærði meðal annars fundinn sekur um akstur sviptur ökurétti og honum gerð fangelsisrefsing. Þann 13. október 2005, var ákærði í Hæstarétti Íslands dæmdur fyrir ýmis brot, þar á meðal akstur sviptur ökurétti. Var þar um að ræða hegningarauki við fyrri dóm. Þann 4. september 2006 var ákærði meðal annars fundinn sekur um akstur sviptur ökurétti. Þann 26. október 2006, var ákærði meðal annars fundinn sekur um akstur sviptur ökurétti. Þann 3. apríl 2009 var ákærði meðal annars fundinn sekur um akstur undir áhrifum fíkniefna sem og akstur sviptur ökurétti. Var honum þá gerð fangelsisrefsing auk þess sem hann var sviptur ökurétti ævilangt. Þann 9. febrúar 2011 var ákærði meðal annars fundinn sekur um akstur undir áhrifum fíkniefna sem og akstur sviptur ökurétti og honum gerð fangelsisrefsing. Var þá áréttuð ævilöng ökuréttarsvipting ákærða. Þann 25. maí 2016 var ákærði meðal annars dæmdur fyrir að hafa þann 16. janúar sama ár ekið undir áhrifum fíkniefna sem og sviptur ökurétti. Var þá áréttuð ævilöng ökuréttarsvipting ákærða. Þann 3. október 2016 var ákærði meðal annars fundinn sekur um akstur undir áhrifum fíkniefna sem og akstur sviptur ökurétti. Var þar um að ræða hegningarauki við eldri dóm. Var þá áréttuð ævilöng ökuréttarsvipting hans. Loks var ákærði þann 23. febrúar sl., fundinn sekur um akstur undir áhrifum fíkniefna sem og akstur sviptur ökurétti og honum gert að sæta fangelsi í tíu mánuði og enn áréttuð ævilöng ökuréttarsvipting hans. Var þar um að ræða hegningarauki við eldri dóm. Brot það sem ákærði er nú sakfelldur fyrir er framið fyrir uppkvaðningu síðastgreinds dóms og verður ákærða því nú dæmdur hegningarauki. Að virtum hegningaraukasjónarmiðum er ákærða nú í sjöunda sinn gerð refsing fyrir akstur sviptur ökurétti og í fjórða sinn fyrir akstur undir áhrifum fíkniefna. Að öðru leyti hefur sakaferill ákærða ekki áhrif við ákvörðun refsingar í máli þessu.

Refsing ákærða er hæfilega ákveðin fangelsi í þrjá mánuði. Með vísan til dómvenju þykja ekki efni til að skilorðsbinda refsinguna.

Með vísan til 101. og 102. gr., þó einkum 3. mgr. 101. gr. umferðarlaga nr. 50/1987, með síðari breytingum, ber að árétta ævilanga ökuréttarsviptingu ákærða.

Með vísan til 218. gr. laga nr. 88/2008 um meðferð sakamála, ber að dæma ákærða til greiðslu alls sakarkostnaðar, sem nemur samkvæmt yfirliti lögreglu samtals 202.982 kr., auk þóknunar skipaðs verjanda ákærða sem er hæfilega ákveðin 126.480 kr., auk ferðakostnaðar verjanda sem nemur 13.200 kr.

S-kvk-nf I-kvk-nf, löglærður aðstoðarmaður dómara, kveður upp dóm þennan.

D ó m s o r ð :

Ákærði, A-kk-nf Á-kk-nf B-kk-nf, sæti fangelsi í þrjá mánuði.

Áréttuð er ævilöng ökuréttarsvipting ákærða.

Ákærði greiði allan sakarkostnað samtals, 342.662 krónur, þar af þóknun skipaðs verjanda, S-kk-ef K-kk-ef K-kk-ef hrl., 126.480 krónur að teknu tilliti til virðisaukaskatts og ferðakostnað verjanda 13.200 krónur.

S-kvk-nf I-kvk-nf.